48 MP-es kamerával megjött Huawei P30 Lite is! - Tech2.hu
Kezdőlap Telefon Androidos telefon 48 MP-es kamerával megjött Huawei P30 Lite is!
A Huawei P30 és P30 Pro bemutatója után sokakban hiányérzet volt: hol van a P30 Lite? Nos itt van, a vállalat ma hivatalosan is leleplezte a hazánkba is érkező okostelefont.
A Huawei P30 Lite dizájnban nagyban hasonlít a normál P30-ra, az előlapon szintén vízcsepp alakú notch-ot kaptunk, ami a 24 MP felbontású előlapi kamerát öleli körbe. A kijelző maga egyébként szintén FHD+ felbontású, egészen pontosan egy 6,15″ képátlójú, 2312 x 1080 pixeles, LTPS IPS LCD kijelzőről beszélhetünk, tehát a P30-cal ellentétben ez még nem OLED.
A készülék teljesítményéről a Kirin 710-es rendszerchip gondoskodik, erre lehetett is számítani, ez a processzor van egyébként a Honor 8X-ben, a Huawei P Smart 2019-ben és a Huawei Mate 20 Lite-ban is. A gördülékeny használatot elősegíti a 4 GB RAM, illetve jó hír, hogy 128 GB alap tárhelyet is kaptunk, ami tovább bővíthető microSD kártyával 512 GB-tal.
A Huawei fő fókusza a P-szériánál a dizájnon kívül a kamera, ebből a P30 Lite sem marad ki. Tripla hátlapi rendszerrel fogunk találkozni, ezek között találunk egy 48 MP-es fő kamerát, aminek a szenzortípusát nem tudjuk, de nagy valószínűséggel a Sony és nem a Samsung megoldása lapul a mobilban. A telefon sajnos 4K videorögzítésre nem képes. A másodlagos kamera egy 8 MP-es ultra széleslátószögű egység, a harmadik pedig egy 2 MP-es mélységkamera.
Az Android 9.0 Pie alaprendszert és EMUI 9.0.1-et futtató Huawei P30 Lite belsejében egy 3340 mAh kapacitású akkumulátor található, a telefon gyorstöltést is támogat, ezenfelül adott a GPU Turbo 2.0, a hátlapi ujjlenyomat-olvasó és persze nem marad el a színátmenetes hátlap sem.
A német sajtóközlemény alapján a Huawei P30 Lite Németországban május 8-tól lesz kapható átmenetes kék, fekete és fehér színekben, az ára pedig 369 euró, ami átszámolva kb. 118.000 Ft-ot jelent, Magyarországon 124.990 Ft-os áron indul, április 15-től előrendelhető.